b"\n_START_ARTICLE_\nMozi\n_START_SECTION_\nBiografia\n_START_PARAGRAPH_\nHi ha poques dades verificables sobre la seva vida. Hauria nascut a l'estat de Lu, com Confuci, d'origen aparentment modest, segurament eixit de l'\xc3\xa0mbit dels artesans, ja que sovint les seves analogies utilitzen la terminologia d'aquest grup social. Altres teories el fan pert\xc3\xa0nyer a la classe dels experts en arts marcials (xie), pels seus coneixements en estrat\xc3\xa8gia. Hauria ostentat breument un c\xc3\xa0rrec p\xc3\xbablic i coneixia l'enginyeria (especialment, militar); m\xc3\xa9s endavant, va viatjar per tot el pa\xc3\xads, oferint els seus serveis a diferents senyors feudals i propagant aix\xc3\xad el seu ensenyament. Aferrissadament hostil al luxe i al lleure, hauria viscut d'una manera extremadament modesta i frugal, menyspreant fins i tot l'\xc3\xbas de la m\xc3\xbasica._NEWLINE_Comparat amb l'eleg\xc3\xa0ncia de l'escriptura confuciana, el seu estil era r\xc3\xbastec i labori\xc3\xb3s, per\xc3\xb2 alhora feia servir conceptes pragm\xc3\xa0tics i racionals, i introdu\xc3\xad aix\xc3\xad un rudiment de l\xc3\xb2gica dins del pensament xin\xc3\xa8s."